Príloha č. 1 – Výzvy na predloženie ponuky – prieskum trhu

Opis predmetu zákazky

„Modernizácia električkových tratí v meste Košice – technicko-ekonomická štúdia“

Z dôvodov potreby zásadného zlepšenia technického stavu mestských koľajových tratí, ako aj príležitosti získať nenávratný finančný príspevok z prostriedkov Operačného programu Doprava 2007-2013, Prioritná os 4 Infraštruktúra integrovaných dopravných systémov, sa mesto Košice rozhodlo pripraviť potrebné materiály pre realizáciu projektu modernizácie vybraného rozsahu električkových tratí na území mesta. V rámci týchto aktivít boli, resp. budú vypracované technické materiály , na základe ktorých bude možné zabezpečiť súhlas kompetentných orgánov na oprávnenosť žiadosti o nenávratný finančný príspevok z fondov Európskej únie. Okrem toho budú uvedené materiály, resp. ich časť,  slúžiť aj ako súčasť podkladov pre verejnú súťaž na výber budúceho zhotoviteľa stavby s názvom „Modernizácia električkových tratí v meste Košice“.
Na základe týchto skutočností má mesto Košice zámer zabezpečiť zhotovenie tzv. „technicko-ekonomickej štúdie“ ku projektu stavby „Modernizácia električkových tratí v meste Košice“, ktorá bude súčasťou technických materiálov potrebných pre zabezpečenie vyššie uvedených cieľov.
Cieľom „technicko-ekonomickej štúdie“ (ďalej TEŠ) je stanoviť požadované parametre modernizácie vybraného rozsahu električkových tratí v meste Košice z pohľadu technického riešenia, ako aj predpokladanej výšky investičných nákladov na realizáciu daného projektu. TEŠ sa bude zaoberať potrebnou problematikou modernizácie električkových tratí vrátane ich kompletnej infraštruktúry, s cieľom zlepšenia technického stavu vybraných električkových tratí, ale aj so zámerom pozitívneho dopadu na prevádzku električkovej dopravy na vybraných traťových úsekoch a nadväzujúcej dopravnej infraštruktúry v meste Košice. Súčasťou riešenia TEŠ bude aj vyhodnotenie problematiky majetkovo – právnych vzťahov ku pozemkom dotknutým modernizáciou električkových tratí a súvisiacej infraštruktúry.
Rozsah riešenia a kvalita informácií , ktoré bude TEŠ obsahovať, musí súčasne splniť požiadavky na to, aby ich bolo možné použiť do súťažných podkladov pre výber zhotoviteľa projektovej prípravy aj realizácie budúcej stavby, tzn. pre zabezpečenie realizácie celého projektu „Modernizácia električkových tratí v meste Košice“ spôsobom „navrhni a postav“ (podľa tzv. žltej knihy FIDIC).    

V Košiciach, 13.5.2013

Spracoval: Oddelenie výstavby, investícií a stavebného úradu, referát dopravy